section_heading: Pred Drugi svjetski rat i Drugi svjetski rat
paragraph_text: Desbons je ostao u dodiru s dr. Antom Pavelićem i održavao je pismene veze s njim, te je posjećivao njega i Eugena Didu Kvaternika dok su ovi bili u talijanskome zatvoru. U svome odvjetničkome poslu pružao je pomoć, bez ikakve naknade, brojnim pripadnicima Pokreta otpora i pojedincima koji odbijaju odlazak na prisilan rad, te poradi toga Gestapo dva puta čini premetačinu u njegovome stanu. Nakon uspostavljanja NDH, 10. travnja 1941. godine, Desbons je opetovano posjećivao Zagreb a 1943. godine i Mostar. Vichyevska Francuska priznavala je neovisnost NDH de facto, a Pavelić je nastojao ishoditi de jure priznanje imenovanjem Desbonsa francuskim veleposlanikom u NDH. Desbons ipak nije bio službeno imenovan veleposlanikom, te je djelovao u svojstvu glavara "francuskoga izaslanstva" u Zagrebu, a Pavelić mu je 11. siječnja 1943. godine uručio odličje Red krune kralja Zvonimira. Posljednji put Desbons posjetio je Zagreb u ožujku 1944. godine.